Broj: 711-I-1840-P-310/22-02-21

Zagreb, 15. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3.. 4 i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Jasne Laure, tajnice Agencije za odgoj i obrazovanje,** za davanjem očitovanja Povjerenstva,na 180. sjednici održanoj dana 15. srpnja 2022.g. daje sljedeće

**OČITOVANJE**

**Pomoćnici ravnatelja Agencije za odgoj i obrazovanje nisu obveznici iz članka 3. ZSSI-a.**

Obrazloženje

Zahtjev za mišljenjem podnijela je Jasna Laura, tajnice Agencije za odgoj i obrazovanje (u daljnjem tekstu: Agencija). U knjigama ulazne pošte Povjerenstva zahtjev je zaprimljen 27. lipnja 2022. pod poslovnim brojem 711-U-6358-P-310/22-01-5, povodom kojeg se vodi predmet broj P-310/22.

Podnositeljica u zahtjevu navodi da Agencija nema funkciju zamjenika ravnatelja/direktora, već je Zakonom o Agenciji za odgoj i obrazovanje ( „Narodne novine“ broj 85/06., u daljnjem tekstu: Zakon o agenciji za odgoj i obrazovanje) propisano da ravnatelj Agencije ima pomoćnike, i to do pet pomoćnika.

Nadalje pojašnjava da ravnatelj određuje koji ga od njegovih pomoćnika zamjenjuje u slučaju njegove privremene spriječenosti te da ima sva prava, ovlasti i dužnosti ravnatelja dok ga zamjenjuje, kao i da pomoćnik ravnatelja pomaže ravnatelju u organizaciji i vođenju poslovanja i stručnog rada Agencije te obavlja ostale poslove sukladno općim aktima Agencije i ovlaštenju ravnatelja.

Također navodi da je za svoj rad pomoćnik ravnatelja odgovoran ravnatelju, da pomoćnika ravnatelja imenuje i razrješava Upravno vijeće na prijedlog ravnatelja, te da za pomoćnika ravnatelja može biti imenovana osoba koja ispunjava uvjete za višeg savjetnika sukladno navedenom Zakonu i Statutu, pri čemu se pomoćnik ravnatelja imenuje se na vrijeme od četiri godine i može biti ponovno imenovan.

Podnositeljica traži očitovanje Povjerenstva jesu li pomoćnici ravnatelja Agencije obveznici Zakona o sprječavanju sukoba interesa, odnosno jesu li pomoćnici obveznici registriranja i podnošenja imovinske kartice.

Na traženje Povjerenstva podnositeljica je dostavila i dopunsko očitovanje u kojem navodi da ravnatelja u odsutnosti mijenja jedan od pomoćnika ovisno o njihovim obvezama i prisutnosti na radu koji tada potpisuje dokumente po ovlasti ravnatelja, kao i da su pomoćnici ravnatelja odlukom o imenovanju zaduženi po područjima djelatnosti Agencije.

Također, podnositeljica je dostavila četiri odluke o imenovanju pomoćnika/pomoćnice ravnatelja Agenciji, i to Igora Ruklača za pomoćnika za pomoć u organizaciji i vođenju poslovanja i stručnog rada s ravnateljima ustanova na području predškolskog, osnovnoškolskog i srednjoškolskog odgoja i obrazovanja, stručnog usavršavanja zaposlenika te novih tehnologija u obrazovanju, Veska Nikolausa za pomoć u organizaciji i vođenju poslovanja i stručnog rada u području organizacije i provođenja učeničkih smotri i natjecanja, stručnih projekata te koordinacije na reformskim procesima, Đurđe Kalušić za pomoćnica za pomoć u organizaciji i vođenju poslovanja i stručnog rada na području predškolskog odgoja i obrazovanja i razredne nastave osnovnoškolskog odgoja i obrazovanja te koordinacije na reformskim procesima te Gee Cetinić za pomoćnicu ravnatelja za pomoćnika za pomoć u organizaciji i vođenju poslovanja i stručnog rada za djelatnost stručno-pedagoškog nadzora, provođenja postupaka polaganja stručnih ispita te međunarodnu suradnju i projekte EU.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Člankom 3. stavkom 1. podstavkom 45. ZSSI-a. propisano je da su obveznici toga zakona i ravnatelji i zamjenici ravnatelja agencija kojima je osnivač Republika Hrvatska.

Uvidom u izvadak iz sudskog registra nadležnog trgovačkog suda utvrđeno je da je Agencija ustanova čiji je jedini osnivač/član Republika Hrvatska.

Člankom 13. stavkom 1. Zakona o Agenciji za odgoj i obrazovanje propisano je da ravnatelj Agencije ima pomoćnike, dok je stavkom 2. propisano da za pomoćnika ravnatelja može biti imenovana osoba koja ispunjava uvjete za višeg savjetnika, sukladno odredbama toga Zakona i Statuta Agencije, dok se sukladno stavku 3. istog članka broj pomoćnika ravnatelja, način, postupak za imenovanje te djelokrug njihovog rada uređuju se statutom Agencije.

Člankom 41. Statutom Agencije za odgoj i obrazovanje određeno je da ravnatelj Agencije ima do pet pomoćnika, a sukladno stavku 2. navedenog članka ravnatelj određuje koji ga od njegovih pomoćnika zamjenjuje u slučaju njegove privremene spriječenosti te isti ima sva prava, ovlasti i dužnosti ravnatelja dok ga zamjenjuje. Sukladno stavku 3. istog članka Statuta pomoćnik ravnatelja pomaže ravnatelju u organizaciji i vođenju poslovanja i stručnog rada Agencije te obavlja ostale poslove sukladno općim aktima Agencije i ovlaštenju ravnatelja. Za svoj rad pomoćnik ravnatelja odgovoran je ravnatelju.

Sukladno članku 42. stavku 1. Statuta Agencije pomoćnika ravnatelja imenuje i razrješava Upravno vijeće, na prijedlog ravnatelja, a sukladno stavku 2. istog članka za pomoćnika ravnatelja može biti imenovana osoba koja ispunjava uvjete za višeg savjetnika sukladno Zakonu i Statutu.

Uvidom u Zakon o Agenciji za odgoj i obrazovanje te Statut Agencije utvrđeno je da u Agenciji nema funkcije zamjenika ravnatelja, već ravnatelj Agencije jednog od svojih pomoćnika određuje da ga zamjenjuje uslijed privremene spriječenosti, stoga se funkcija privremenog zamjenika ravnatelja obavlja se samo po potrebi i privremeno te istu temeljem odluke ravnatelja može obavljati bilo koji od pomoćnika, zbog čega Povjerenstvo tumači da funkcija pomoćnika ravnatelja Agencije za odgoj i obrazovanje ne sadrži obilježja zamjenika ravnatelja te agencije.

Člankom 3. ZSSI-a nije propisano da bi pomoćnici ravnatelja agencije bili obveznici u smislu odredbi istog zakona te stoga pomoćnici ravnatelja Agencije nisu obveznici navedenog Zakona koje bi povodom obavljanja ove funkcije obvezivale njegove odredbe.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Jasna Laura, putem e-maila
2. Objava na internetskoj stranici Povjerenstva
3. Pismohrana